ዩኒቨርሲቲዎች ለምርምር ቅድሚያ እንዲሰጡ ጠቅላይ ሚኒስትሩ አሳሰቡ
 ዩኒቨርሲቲዎች ከመማር ማስተማሩ ሂደት በተጓዳኝ ለምርምር ሥራዎች ቅድሚያ መሥጠት እንደሚኖርባቸው የኢፌዴሪ ጠቅላይ ሚኒስትር ኃይለማርያም ደሳለኝ አሳሰቡ፡፡ጠቅላይ ሚኒስትሩ ትናንት ከምሁራን ጋር በጽህፈት ቤታቸው ባደረጉት ውይይት እንደተናገሩት የአገሪቱን የልማት ጉዞ ለማፋጠን ምርምር ቁልፍ መሣሪያ ነው፡፡ በመሆኑም ዩኒቨርሲቲዎች የተለያዩ ችግር ፈቺ ምርምሮችን በማፍለቅና በማውጣት ብዙ ርቀት መሄድ ይጠበቅባቸዋል፡፡መንግስት ከአጠቃላይ ዓመታዊ በጀቱ 25 በመቶውን ለትምህርት ዘርፍ እንደሚመድብ ያስታወሱት ጠቅላይ ሚኒስትሩ የትምህርት ተቋማቱ የሚመደብላቸውን ሃብት በአግባቡ በመጠቀም የምርምር ሥራዎችን ማጠናከር ይገባቸዋል ብለዋል፡፡ከህንፃዎችና ስታዲየሞች ግንባታ ይልቅ የምርምሩን ዘርፍ ማስቀደም እንደሚገማም ነው ያስገነዘቡት፡፡መንግስት ለምርምር ዘርፍ አስፈላጊውን ድጋፍ እንደሚያደርግ ተናግረው በተያዘው በጀት ዓመት ለባዮ ቴክኖሎጂ ዘርፍ 100 ሚሊዮን ብር መመደቡን አስታውሰዋል፡፡ ከአጠቃላይ አገራዊ ምርት ዕድገት አንድ በመቶውን ለምርምር ዘርፍ ለመመደብም ፍላጎት እንዳለ ነው ጠቁመዋል፡፡የዩኒቨርሲቲ አመራሮች ምደባ ግልፅነት የጎደለው ነው? በዩኒቨርሲቲዎች የደመወዝና የአበል ክፍያ ልዩነት ከመኖሩም በላይ ክፍያውም አናሳ ነው? የመምህራን ፍልሰት የትምህርት ጥራቱን እየተፈታተነው ነው? ብልሹ አሰራሮች አሉ? የሚሉና መሰል ጥያቄዎችን ምሁራኑ  ለጠቅላይ ሚኒስትሩ አቅርበዋል፡፡የዩኒቨርሲቲ አመራሮች ምደባ በከፍተኛ የትምህርት ተቋማት አዋጅ መሠረት ተወዳዳሪነትን መሠረት አድርጎ የሚፈፀም መሆኑን ጠቅላይ ሚኒስትሩ ገልፀዋል፡፡ በሁሉም ዩኒቨርሲቲዎች ተመሳሳይ የደመወዝና የአበል ክፍያ እንደሚፈፀም ጠቁመው የጥቅማ ጥቅም ከፍያው ከዩኒቨርሲቲዎቹ ነባራዊ እውነታ ጋር ሊያያዝ እንደሚችል ገልፀዋል፡፡ በመሆኑም ዩኒቨርሲቲዎቹ የተለያዩ የገቢ ምንጮችን  ተግባራዊ በማድረግ መምህራኑን እየደጎሙ ሊሆን ይችላል ብለዋል፡፡ ይህም የሚበረታታና ሁሉም ዩኒቨርሲቲዎች ሊከተሉት የሚገባ እንደሆነ ነው ያስረዱት፡፡ጠቅላይ ሚኒስትሩ እንዳሉት መንግስት የመምህራንን ፍልሰት ለማስቆምና ተጠቃሚነታቸውን  ለማረጋገጥ ፓኬጅ እያዘጋጀ ነው፡፡ ይህም ሲጠናቀቅ ከምሁራን ለሚነሱ የተለያዩ ጥያቄዎች ምላሽ ይሠጣል፡፡ ብልሹ አሠራሮችን ለመፍታትና ለማስወገድ ሁሉም ምሁራን በእኔነት ስሜት በንቃት ሊሳተፉ ይገባል፡፡ የትምህርት ጥራትን ለማስጠበቅም ምሁራዊ ግዴታቸውን በብቃትና በጥራት መወጣት አለባቸው፡፡በመድረኩ እንደተገለፀው መምህራን ለአገራቸው ልማትና ዕድገት የሚጠበቅባቸውን መወጣ አለባቸው፡፡ አገሪቱ የተያያዘችውን የህዳሴ ጉዞ ዕውን ለማድረግም በንቃት መሳተፍ ይገባል፡፡ በየተቋሞቻቸው የውይይትና የምክክር መድረኮችን የማዘጋጀት ባህልን ማዳበር፤ ዩኒቨርሲቲዎች  የአካዳሚክ ነፃነት  የሚንሸራሸርባቸው ተቋማት እንዲሆኑ መሥራትም ተገቢ ነው ብለዋል፡፡